Iэмал тынш къыхузэрагъэпэщ
ХъумапIэ банкым и Къэбэрдей-Балъкъэр къудамэмрэ «Къэббалъкъэнерго» АО-мрэ IуэхутхьэбзэщIэ къыхалъхьэ. Налшык ЩоджэнцIыкIум и цIэр зезыхьэ уэрамым щыIэ банк хэщIапIэм абы журналистхэр иджыблагъэ щыкIэлъыплъащ.
-Ток уасэр щатыну апхуэдэ щIыпIэ 12 илъэсыр икIыху республикэм къыщызэIутхынущ. И зэхуэдитIыр мэлажьэ, тIур хьэзырщ, адрей плIыр мы мазэм къриубыдэу зэтедухуэнущ. ЗытетщIыхьыр цIыхухэм Iэмал тынш къахузэгъэпэщынырщ, — жеIэ ХъумапIэ банкым и щIыналъэ къудамэм и унафэщI Урысбий Хьэмидбий. — Мы Iуэхум куэд щIауэ дыпылъщ. Ди деж пщIэуэ щатым иужьрей илъэситIым хуэдитIкIэ хэхъуащ, етIанэгъи апхуэдиз ди плъапIэщ.
Абы къызэригъэлъэгъуамкIэ, хуабэм, псым, газым, нэгъуэщIхэми хуэзэр зэрыIахыну щIыкIэми ХъумапIэ банкыр йогупсыс.
— А IэнатIэхэм дадолажьэ, зы IэмалкIэ уасэхэр зэрат хъуну щIы-кIэм и хэкIыпIэхэр зэпыдолъыт,- къыхигъэщащ Урысбий Хьэмид-бий.
IуэхутхьэбзэщIэм и гугъу щищIым, «Кавказ Ищхъэрэм и МРСК» ПАО-м электрокъарукIэ къызэзыгъэпэщ и департаментым и унафэщI Циканов Арсен къигъэлъэгъуащ ток уасэхэр Къэбэрдей-Балъкъэрым хъарзынэу къызэрыщы- хахыр, цIыхухэм я процент бгъущIым къагъэсэбэпам хуэзэр и чэзум зэратыр.
— Ар Iуэхутхьэбзэхэр нэхъ тынш зэрыхъум и фIыгъэщ. Къыхалъхьа IэмалыщIэр абы и щыхьэтщ. Дэри ахэр зэредгъэфIэкIуэным дыхущIэкъунущ, — жиIащ Цикановым.
КъБР-м и вице-премьер Бэлэтокъуэ Владимир къытеувыIащ ЖКХ-м и Iуэхутхьэбзэхэм хуэзэр зэрат щIыкIэм республикэм и унафэщIхэр хуабжьу зэригъэпIей-тейм.
— ЦIыхухэм Iэмал тынш къызэрыхузэрагъэпэщым и фIыгъэкIэ, мыпхуэдэ центрхэм щытыкIэр нэрылъагъуу ирагъэфIэкIуэну дыщогугъ. Республикэм и Правительствэр лъэныкъуэ куэдкIэ купщIафIэу ХъумапIэ банкым и къу- дамэм дыдолажьэ, социальнэ, экономикэ IэнатIэхэм хэлъхьэныгъэфI зэрыхуищIри къыдолъытэ. Зи гугъу тщIы центрхэм я мыхьэнэмрэ ягъэзащIэ къалэнхэмрэ къыдгурыIуэу, ахэр дыдоIыгъ, нэгъуэщI проектхэр щагъэзащIэкIэ дяпэкIи дыдэлэжьэну дыхьэзырщ,- къыхигъэщащ вице -премьерым.
ХъумапIэ банкым и Къэбэрдей-Балъкъэр къудамэм и пресс-IуэхущIапIэ.
